Et F16-fly fra det danske flyvevåben er havareret i Nordsøen ud for Rømø. Det skriver Forsvaret i en pressemeddelelse.

Piloten skød sig ud af flyet med et katapultsæde og er i god behold.

Det var landingsstellet, der fejlede på flyet. Det fortæller chef for Fighter Wing Skrydstrup, hvor flyet kom fra.

- Problemet gjorde det alt for farligt at lande. Derfor gik han igennem sin tjeckliste og til sidst var det nødvendigt at foretage en kontrolleret udskydning, fortæller Anders Rex til TV 2.

Ulykken vil blive undersøgt

Styrtet skete 14.30 tirsdag eftermiddag. Forsvarets Havarikommission vil nu undersøge ulykken, og inden resultatet er klar, kan Anders Rex ikke sige, om hvad der forårsagede problemet med landingsstellet.

Pilotens faldskærm og oppustelige redningsflåde fungerede efter bogen, og han blev hurtigt fragtet til flyvestation Skrydstrup med redningshelikopter. Hans pårørende er underrettede.

- Jeg har talt med ham, og han er ved godt mod. Han har helt sikkert tjent sin løn i dag, fortæller Anders Rex.

Artiklen fortsætter under grafikken.

- Skyldes ikke gamle fly

Flyet befinder sig nu i Nordsøen og skal efter al sandsyndlighed bjærges, så Havarikommissionen kan undersøge det. Anders Rex er ikke bekymret for, at fejlen kan skyldes, at flyene er gamle og slidte.

- Jeg ser ikke nogen sammenhæng. Det er gamle fly, men den her fejl har vi set tidligere, siger han.

Han oplyser desuden, at piloten fløj rundt i mere end en time, efter fejlen var opdaget. Her forsøgte han sammen med eksperter på jorden at løse problemet, men til sidst måtte de altså opgive.